Broj: 711-I-273-P-223-21/23-05-17

Zagreb, 21. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom neanonimne prijave mogućeg sukoba interesa podnesene protiv **dužnosnika Gorana Lovreca, općinskog načelnika Općine Gornji Mihaljevec,** na 191. sjednici, održanoj 21. listopada 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnika Gorana Lovreca, općinskog načelnika Općine Gornji Mihaljevec, neće se pokrenuti, s obzirom da je pravodobno podnio godišnju imovinsku karticu u kojoj je naveo okolnost da je od 1. srpnja 2021. započeo profesionalno obnašati navedenu dužnost, dok iz sklapanja četiri ugovora o medijskom praćenju rada Općine s nakladnicima tiskanih i elektroničkih medija bez konkretiziranja interesne ili druge bliske povezanosti s njima, ne proizlaze okolnosti koje upućuju da je došlo do povrede neke od odredbi ZSSI/11-a.**

Obrazloženje

U Povjerenstvu je pod brojem 711-U-4863-P-223/21-01-3 dana 28. rujna 2021. zaprimljena neanonimna prijava mogućeg sukoba interesa podnesena protiv dužnosnika Gorana Lovreca, općinskog načelnika Općine Gornji Mihaljevec, povodom koje se vodi predmet P-223/21. Prijava istog podnositelja zaprimljena je u Povjerenstvu pod brojem 711-U-5775-P-223/21-02-3 dana 8. prosinca 2021.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a. Navedeni Zakon stupio je na snagu 25. prosinca 2021.

S obzirom da je u predmetu P-223/21 spis formiran prije stupanja ZSSI/21-a na snagu, isti je postupak dovršen sukladno odredbama ZSSI/11-a.

U navedenim prijavama se u bitnome navodi da posljednje izvješće o imovinskom stanju koje je dužnosnik podnio Povjerenstvu 15. lipnja 2021. povodom obnašanja dužnosti općinskog načelnika Općine Gornji Mihaljevec sadrži netočne podatke, jer je dužnosnik započeo profesionalno obnašati navedenu dužnost, što je propustio navesti u roku od 30 dana podnošenjem novog izvješća o imovinskom stanju. Također se u prijavama navodi da je Općina Gornji Mihaljevec sklopila ugovore s pojedinim medijima čiji sadržaj upućuje na objavu čestitaka, iako se zapravo radi o sponzoriranim člancima kojima se utječe na javno mnijenje jer se isključivo na pozitivan način izvještava o uspjesima u radu dužnosnika.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Temeljem izvršenog uvida u Registar dužnosnika koji ustrojava i vodi Povjerenstvo, proizlazi da je dužnosnik Goran Lovrec obnašao dužnost općinskog načelnika Gornji Mihaljevec u mandatu 2017. – 2021., te da je ponovno izabran na istu dužnost u mandatu 2021. – 2025.

Člankom 3. stavkom 1. podstavkom 39. ZSSI/11-a propisano je da su dužnosnici u smislu navedenog Zakona gradonačelnici, općinski načelnici i njihovi zamjenici, slijedom čega je Goran Lovrec, povodom obnašanja dužnosti općinskog načelnika Gornji Mihaljevec obvezan postupati sukladno odredbama ZSSI/11-a.

Dužnosnik Goran Lovrec Povjerenstvu je dana 15. lipnja 2021. podnio izvješće o imovinskom stanju povodom ponovnog izbora na dužnost općinskog načelnika Gornji Mihaljevec, u kojem je naveo da ovu dužnost obnaša volonterski uz primanje volonterske naknade u iznosu od 3.000,00 k mjesečno, te je potom 4. veljače 2022. Povjerenstvu podnio godišnju imovinsku karticu u kojoj je naveo da dužnost općinskog načelnika obnaša profesionalno uz primanje plaće u mjesečnom neto iznosu od 12.087,40 kn, odnosno u bruto iznosu od 16.308,44 kn.

Povjerenstvo je u svrhu provjere osnovanosti i vjerodostojnosti navoda zaprimljenih prijava, dopisom Broj: 711-I-45-P-223-21/21-03-17 od 13. siječnja 2022. od Općine Gornji Mihaljevec zatražilo očitovanje na okolnosti je li dužnosnik Goran Lovrec, općinski načelnik Općine Gornji Mihaljevec, u 2021. započeo profesionalno obnašati navedenu dužnost, ako da od kada istu dužnost obnaša profesionalno te koliko iznosi plaća koju je primio za obnašanje dužnosti, zajedno sa dokumentacijom koja se odnosi na zahtjev dužnosnika za profesionalnim obnašanjem dužnosti te rješenje upravnog tijela povodom navedenog zahtjeva. Istim je dopisom Općina pozvan navesti je li sklopila ugovore s medijskim nakladnicima koji se odnose na oglašavanje i prezentaciju rada Općine, ako da kada su isti i s kojom svrhom sklopljeni, tko je o tome i u kojem postupku odlučio, zajedno s dostavom navedenih ugovora.

Općina Općine Gornji Mihaljevec očitovala se dopisom u kojem se navodi da je dužnosnik Goran Lovrec dana 1. srpnja 2021. započeo profesionalno obnašati dužnost općinskog načelnika. Nadalje se iznosi da Općina od svojeg osnivanja do dana očitovanja, osim u 2013. godini kada su zapali u financijske probleme, ima sklopljene ugovore s nakladnicima medija, i to novina „Međimurje“ i „Međimurske novine“, te da su dodatno od 2022. godine sklopljeni ugovori s nakladnicima portala eMedjimurje.hr i Medjimurski.hr.

Navedenom očitovanju priloženi su rješenje o visini plaće koje je donio Jedinstveni upravni odjel Općine Gornji Mihaljevec dana 4. lipnja 2021., kojim se utvrđuje da će dužnosnik Goran Lovrec s 1. srpnja 2021. započeti profesionalno obnašati dužnost općinskog načelnika s primanjem plaće u visini umnoška koeficijenta 3,76 i osnovice za obračun plaće od 3.890,00 kn bruto uvećano za 0,5% za svaku navršenu godinu radnog staža, odluka koju je donio Jedinstveni upravni odjel Općine dana 4. lipnja 2021., kojom se utvrđuje da je dužnosnik stupio na dužnost općinskog načelnika dana 23. svibnja 2021., dopis dužnosnika od 29. svibnja 2021. upućen Općini, u kojem navodi da će s 1. srpnja 2021. započeti profesionalno obnašati istu dužnost, dopis dužnosnika od 23. svibnja 2021. upućen Općini, u kojem navodi da stavlja u mirovanje mandat člana Općinskog vijeća Općine Gornji Mihaljevec.

U dijelu koji se odnosi na poslovne odnose Općine s medijskim nakladnicima, uz očitovanje su dostavljeni Ugovor o medijskoj vidljivosti i izvještavanju javnosti o aktivnostima Općine i udruga sklopljen dana 1. ožujka 2021. između Općine Gornji Mihaljevec, kao naručitelja, i trgovačkog društva TR Media d.o.o., kao oglašavatelja, za elektronički medij Medjimurski.hr, sklopljen za razdoblje od 1. ožujka 2021. do 1. ožujka 2022., ukupne vrijednosti ugovora 6.000,00 kn + PDV, Ugovor o medijskom praćenju sklopljen dana 3. siječnja 2022. između Općine kao naručitelja, i trgovačkog društva IN Promocija d.o.o., kao izvršitelja, za elektronički medij eMedjimurje.hr, sklopljen za razdoblje od 3. siječnja 2022. do 31. prosinca 2022., ukupne vrijednosti 6.600,00 kn + PDV, Ugovor o poslovnoj suradnji sklopljen dana 12. siječnja 2021. između Općine, kao naručitelja, i trgovačkog društva List Međimurje d.o.o., za tiskani tjednik „Međimurje“, ukupne vrijednosti 10.670,00 kn + PDV, te Ugovor - zaključnica sklopljen dana 11. siječnja 2022. između Općine, kao naručitelja, i trgovačkog društva Media novine d.o.o., za tiskani tjednik „Međimurske novine“, ukupne vrijednosti 12.500,00 kn + PDV.

Sve navedene ugovore ispred Općine potpisao je dužnosnik Goran Lovrec te je njihov predmet medijsko praćenje rada Općine u svrhu informiranja mještana o događanjima na području iste, kao i objavljivanje reklama, oglasa i čestitku.

Sukladno članku 7. točki c) ZSSI/11-a dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 8. stavkom 2. ZSSI/11-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 2. ZSSI/11-a propisano je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

U trenutku ponovnog stupanja na dužnost općinskog načelnika Općine Gornji Mihaljevec dana 23. svibnja 2021. za mandatno razdoblje 2021. – 2025., dužnosnik Goran Lovrec je navedenu dužnost obnašao volonterski uz primanje volonterske naknade. Dužnosnik je temeljem odredbe članka 8. stavka 3. ZSSI/11-a u referentnom izvješću o imovinskom stanju podnesenom Povjerenstvu povodom ponovnog izbora na navedenu dužnost dana 15. lipnja 2021. naveo okolnost volonterskog obnašanja dužnosti, slijedom čega je vezano za način obnašanja dužnosti u predmetnom izvješću naveo u tom trenutku aktualne istinite podatke.

Nakon ponovnog izbora na dužnost općinskog načelnika, iz zaprimljenog očitovanja i dokumentacije proizlazi kako je dužnosnik za vrijeme obnašanja dužnosti u mandatu 2021. – 2025. dana 1. srpnja 2021. započeo profesionalno obnašati navedenu dužnost uz primanje plaće za njezino obnašanje, stoga je prema odredbi članka 8. stavka 2. ZSSI/11-a bio dužan podnijeti izvješće povodom promjene u imovini istekom godine u kojoj je do promjene došlo, odnosno u konkretnome slučaju do 31. prosinca 2021.

Odredbama novog ZSSI/21-a, koji se primjenjuje od 25. prosinca 2021., u članku 10. stavku 4. propisana je obveza podnošenja godišnje imovinske kartice Povjerenstvu do 31. siječnja tekuće godine za prethodnu godinu sa stanjem na zadnji dan prethodne godine, slijedom čega je dužnosnik Goran Lovrec prema odredbama toga Zakona bio dužan podnijeti godišnju imovinsku karticu do 31. siječnja 2022., u kojoj će biti navedeno da dužnost općinskog načelnika Općine Gornji Mihaljevec obnaša profesionalno.

S obzirom da je to i učinio u imovinskoj kartici od 4. veljače 2022., dužnosnik je ispunio navedenu obvezu.

U pogledu angažiranja medija za obavljanje poslova medijskog praćenja, iz očitovanja i dokumentacije proizlazi da je Općina Gornji Mihaljevec sklopila četiri takva ugovora s nakladnicima, i to trgovačkim društvima TR Media d.o.o. za digitalni medij Medjimurski.hr, IN Promocija d.o.o. za digitalni medij eMedjimurje.hr, List Međimurje d.o.o. za tikani medij List Međimurje, te Media novine d.o.o. za tikani medij Međimurske novine, pri čemu iz navoda očitovanja Općine proizlazi da poslovni odnos Općine s nakladnicima navedenih tiskanih medija postoji 10-ak godina te da se isti ugovori sklapaju na godišnjoj razini.

Svi navedenim ugovorima nastali su poslovni odnosi manje vrijednosti te je njihov predmet izvještavanje javnosti o aktivnostima i događanjima na području Općine Gornji Mihaljevec, kao i objava plaćenih oglasa, čestitku i drugih sadržaja.

S obzirom da u ovim radnjama Općine o kojima će mediji izvještavati sudjeluje dužnosnik Goran Lovrec kao općinski načelnik, nesporno se na taj način može stvoriti određeni pozitivan dojam o njegovu radu.

Međutim, imajući u vidu kako je u interesu građana da se informiraju o radu i događanjima na području jedinica lokalne samouprave, Povjerenstvo ocjenjuje da se prije svega radi o aktivnostima od javnog interesa.

Sve navedene ugovore potpisivao je dužnosnik kao općinski načelnik, pri čemu iz navoda prijave ne proizlazi da bi na bilo koji način bio interesno ili osobno blisko povezan s navedenim trgovačkim društvima ili osobama koje su im osnivači, odnosno da prilikom odlučivanja o nastanku predmetnih poslovnih odnosa s nakladnicima medija te potpisivanja ugovora dužnosnik nije mogao nepristrano postupati.

Povjerenstvo ne može eventualno pristrano pisanje o dužnosniku Goranu Lovrecu u medijima, čiji su nakladnici u poslovnom odnos s Općinom Gornji Mihaljevec, bez isticanja okolnosti interesne ili druge povezanosti s njima, razmatrati u kontekstu moguće povrede odredbi ZSSI/11-a.

Slijedom navedenoga, imajući u vidu da je pravodobno podnio imovinsku karticu u kojoj je naveo da profesionalno obnaša dužnost općinskog načelnika Općine Gornji Mihaljevec od 1. srpnja 2021., kao i da okolnost sklapanja ugovora o medijskom praćenju s četiri nakladnika bez konkretiziranja interesne ili druge osobne povezanosti s istima ne upućuje da je dužnosnik Goran Lovrec povrijedio odredbe ZSSI/11-a, postupak protiv dužnosnika se neće pokrenuti.

Stoga je Povjerenstvo donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Dostaviti:

1. Dužnosnik Goran Lovrec, osobnom dostavom
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana